NADISENIO KADI?
Ti Flipper ti Humpback Whale
NO IDILIG iti bus, dakdakkel ken nadagdagsen ti nataengan a humpback whale—maysa a kita ti balyena. Nupay kasta, naisangsangayan ti kinasiglat daytoy a nagdakkelan a mamalia no bumatok ken agpusipos. Apay? Ti maysa a makagapu ket dagiti tambukor kadagiti flippers wenno pannakapayakna.
Usigem: Napalanas ti makinsango a pingir dagiti flippers ti kaaduan a balyena ken dadduma pay a mamalia iti taaw. Ngem saan a kasta ti humpback whale. Addaan dayta kadagiti naisangsangayan a dadakkel a tambukor (maawagan iti tubercles) iti makinsango a pingir dagiti flippers-na. Bayat nga aglanglangoy, agayus ti danum kadagiti tambukor ken agpataud iti nagadu nga alikuno. Gapu kadagiti tambukor, naan-annayas ti ilalasat ti danum iti flippers-na ken mapataud ti alikuno. Babaen iti dayta, nalaklaka nga agpangato ken mabalinna a bigla nga ipuligos dagiti flippers-na nga agtultuloy latta ti langoyna. Uray sumuba ti flippers-na, naannayas latta ti panaglangoyna ta dagita a tambukor ti mangkissay iti mangguyod a puersa ti danum. Makatulong unay dayta kadagiti atiddog a flippers ti humpback, a tunggal maysa ket agarup 1/3 ti kaatiddog ti bagina.
Dayta nga ideya ket us-usaren dagiti managsirarak tapno makaaramidda kadagiti mas episiente a timon ti barko, turbina a patayyeken ti danum, molino ti angin (windmill), ken paligpalig ti helikopter.
Ania ti makunam? Babaen kadi iti ebolusion a timmaud ti flipper ti humpback whale? Wenno nadisenio dayta?
ilo_Latn ilo_Latn ilo_Latn ilo_Latn ilo_Latn ilo_Latn